陶夢得弼袖詩見訪用元韻
作者：張侃
朝代：宋

paragraphs: 大雅不作詩格變，只今知誰傳妙手。
既愛虛飄狀風雲，又愛雕鎪桮杞柳。
半生于此寓吾身，曉吟夕鍛苦用心。
可憐汩汩逐外物，未免漸漸虧天真。
我今久已乾面唾，閉門政要深自坐。
春來織柳鶑弄聲，秋至凋葉蛩相和。
牀頭一卷古人詩，疾讀緩讀莫相疑。
君不見口耳之學求宗派，不問血脈在不在。